Τηγανιά με κοτόπουλο και πράσα
Μια εναλλακτική τηγανιά με κοτόπουλο και πράσο, εύκολη και πολύ γευστική.
100 ml ελαιόλαδο, 700 γρ. φιλέτα από μπούτι (ή στήθος) κοτόπουλου, κομμένα σε κύβους μεγέθους μπουκιάς, αλατισμένα, 1 κουτ. γλυκού κύμινο, σε σκόνη, 5 μεγάλα πράσα (το λευκό και το τρυφερό πράσινο μέρος), σε ροδέλες πάχους 1 εκ., αλάτι, πιπέρι φρεσκοτριμμένο, 1 κουτ. σούπας άνηθος (τα φύλλα), ψιλοκομμένος
Σε ένα μεγάλο τηγάνι ή σε μια μεγάλη ρηχή κατσαρόλα, κατά προτίμηση με αντικολλητική επίστρωση, ζεσταίνουμε το λάδι σε δυνατή φωτιά. Βάζουμε τα κομμάτια του κοτόπουλου, τα πασπαλίζουμε με το κύμινο και τα σοτάρουμε χωρίς να τα γυρίσουμε, για 2 - 3 λεπτά ή μέχρι να ξεκολλάνε σχετικά εύκολα. Τα γυρίζουμε και τα σοτάρουμε και από τις άλλες πλευρές μέχρι να ροδίσουν ομοιόμορφα. Το σοτάρισμα θα πάρει γύρω στα 10 λεπτά (ή λίγα λεπτά λιγότερο, αν χρησιμοποιήσουμε στήθος). Το κοτόπουλο πρέπει να ροδίσει εξωτερικά και να έχει μαγειρευτεί καλά ως το κέντρο. Κόβουμε ένα κομμάτι κοτόπουλου για να ελέγξουμε αν έχει μαγειρευτεί εντελώς και συνεχίζουμε να το «ψήνουμε», αν είναι έστω και ελάχιστα ροζέ, σε χαμηλότερη φωτιά για να μην αρπάξει εξωτερικά, μέχρι να γίνει. Βγάζουμε τα κομμάτια με μια τρυπητή κουτάλα σε ένα μεγάλο πιάτο. Μετριάζουμε τη φωτιά και ρίχνουμε στην κατσαρόλα τα πράσα, αλάτι και πιπέρι. Σοτάρουμε για 2 - 3 λεπτά, ανακατεύοντας απαλά και ρίχνουμε 100 ml νερό.Μαγειρεύουμε μέχρι να σωθεί εντελώς το νερό και δοκιμάζουμε. Αν μας αρέσουν πιο μαλακά, προσθέτουμε λίγο νερό ακόμα και συνεχίζουμε το μαγείρεμα.Είναι πάντως καλύτερο τα πράσα να κρατάνε κάπως στο δόντι.Μόλις γίνουν καταπώς μας αρέσουν, ξαναβάζουμε το κοτόπουλο στο σκεύος, μαζί με τα υγρά που θα έχει αφήσει στο πιάτο. Μαγειρεύουμε για άλλα 2 - 3 λεπτά, ανακατεύοντας τακτικά, ώστε να αναμειχθούν τα αρώματα των υλικών. Σβήνουμε τη φωτιά, πασπαλίζουμε με τον άνηθο και αφήνουμε το σκεύος πάνω στη σβηστή εστία για 5 λεπτά πριν σερβίρουμε.Συνοδεύουμε τη τηγανιά με ρύζι πιλάφι.
Κοτόπουλο,Πράσα